**Vedtægter for**

**Boligforeningen Nordlys**

**Skagen**

**Kapitel 1**

**Navn, hjemsted og formål**

§ 1

Boligforeningens navn er Boligforeningen Nordlys, Skagen. Boligforeningen er en almen boligforening.

Stk. 2. Boligforeningens hjemsted er Frederikshavn kommune.

§ 2

Boligorganisationen er organiseret uden medlemsindskud.

§ 3

Boligforeningen har til formål at opføre, udleje, administrere, vedligeholde og modernisere boligbyggeri i overensstemmelse med reglerne i lov om almene boliger m.v.

Stk. 2. Boligforeningen kan ud over den i stk. 1, nævnte virksomhed udføre aktiviteter, som har en naturlig tilknytning til boligerne og administrationen af disse, eller som er baseret på den viden, boligforeningen har oparbejdet.

**Kapitel 2**

**Foreningens medlemmer**

§ 4

Alle, der er fyldt 15 år, kan optages som medlem af foreningen mod betaling af et omkostningsbestemt opnoteringsgebyr, der fastsættes af foreningens bestyrelse. Opnoteringsgebyret er driftsindtægt for foreningen.

Stk. 2. Medlemmet får nummer efter den rækkefølge, de har betalt opnoteringsgebyr. Foreningen fører et kartotek over medlemmerne og deres opnoteringsnummer.

Stk. 3. Alle skal for at erhverve bolig i boligforeningen være medlem af denne.

Stk. 4. Opnoteringnummeret er personligt og kan kun overdrages som anført i lovgivningen.

§ 5

Medlemmerne hæfter ikke personligt for foreningens eller dens afdelingers forpligtelser.

§ 6

Boligerne udlejes efter reglerne i lov om almene boliger m.v. Et medlem, som ønsker at søge en ledig bolig, skal anmode foreningen om at blive aktivført på foreningens opnoteringsliste.

Bolighavende medlemmer, som ønsker at søge anden bolig i boligforeningen, skal optages på foreningens opnoteringsliste mod betaling af gebyr herfor. Der opkræves et årligt gebyr ved ajourføring af opnoteringslisten.

§ 7

Et medlems rettigheder over sin bolig er undergivet de begrænsninger, der gælder for almene boliger.

Misligholder et medlem i væsentlig grad sine medlemsforpligtelser over for foreningen eller dens boligafdelinger, kan vedkommende udelukkes fra at være medlem af boligforeningen med sådant varsel, som bestyrelsen bestemmer. Boligen kan i så fald forlanges fraflyttet til et nærmere fastsat tidspunkt. Den pågældende kan indbringe spørgsmålet for den førstkommende ordinære eller ekstraordinære generalforsamling.

**Kapitel 3**

**Boligforeningens ledelse**

**Generalforsamlingen**

§ 8

Medlemmerne er boligorganisationens øverste myndighed og udøver denne myndighed gennem generalforsamlingen.

Stk. 2. Generalforsamlingen træffer beslutning om:

1. Hvorvidt boligforeningen helt eller delvist skal administreres af en forretnings­fører, herunder af en almen forretningsførerorganisation eller et alment andels­selskab.
2. Valg af revisor.
3. Boligforeningens byggepolitik.
4. Erhvervelse eller salg af boligforeningens ejendomme.
5. Væsentlig forandring af boligforeningens ejendomme.
6. Grundkøb.
7. Iværksættelse af nyt byggeri.
8. Nedlæggelse eller salg af en afdeling.
9. Ændring af vedtægterne.
10. Opløsning af boligforeningen.

Stk. 3. Generalforsamlingen godkender boligforeningens vedtægter, årsregnskab og beretning.

Stk. 4. Generalforsamlingen godkender endvidere afdelingernes regnskaber og træffer beslutning om følgende forhold

vedrørende afdelingerne:

1. Erhvervelse eller salg af afdelingernes ejendomme.
2. Væsentlig forandring af afdelingernes ejendomme.
3. Grundkøb.
4. Iværksættelse af nyt byggeri.
5. Nedlæggelse af en afdeling.
6. Fælles afdelingsmøde og fælles afdelingsbestyrelse for flere afdelinger, jf. § 16, stk. 4.

Stk. 5. Generalforsamlingen kan beslutte at delegere kompetencen på et eller flere af de i stk. 4, nævnte områder til boligforeningens bestyrelse.

Stk. 6. Generalforsamlingen kan til enhver tid beslutte, at en kompetence, som udøves af boligforeningens bestyrelse, skal udøves af generalforsamlingen.

§ 9

Hvert år afholdes inden 6 måneder efter regnskabsårets slutning ordinær generalforsamling. Dagsordenen for dette skal omfatte følgende punkter:

1. Valg af dirigent.
2. Godkendelse af dagsordenen.
3. Aflæggelse af bestyrelsens årsberetning, herunder om forretningsførelsen, for det senest forløbne år.
4. Endelig godkendelse af årsregnskab med tilhørende revisionsberetning og forelæggelse af det vedtagne budget for boligforeningen.
5. Behandling af eventuelt indkomne forslag.
6. Valg af formand for bestyrelsen.
7. Valg af bestyrelsesmedlemmer og af bestyrelsessuppleanter.
8. Valg af revisor.
9. Eventuelt.

§ 10

Den ordinære generalforsamling afholdes i Skagen og indkaldes af bestyrelsen med mindst 4 ugers varsel ved bekendtgørelse i dagspressen. Indkaldelsen skal angive tid og sted for generalforsamlingen samt dagsorden.

Stk. 2. Ekstraordinær generalforsamling afholdes, når bestyrelsen finder anledning til det, når en tidligere generalforsamling har besluttet det, eller når mindst 25 % af foreningens boliglejere skriftligt anmoder om at få et angivet emne behandlet. I sidstnævnte tilfælde afholdes mødet senest 3 uger efter, at anmodning herom er modtaget.

Stk. 3. Indkaldelse til ekstraordinær generalforsamling skal ske med mindst 2 uger varsel. Indkaldelsen skal angive tid og sted for generalforsamlingen samt dagsorden.

Stk. 4. Når ekstraordinær generalforsamling har været afholdt, kan ny ekstraordinært generalforsamling om samme emne først finde sted efter afholdelse af ordinær generalforsamling.

§ 11

Adgang til generalforsamlingen har medlemmer af boligforeningen og disses myndige husstandsmedlemmer. I indkaldelsen kan adgangen betinges af, at der løses adgangskort på boligforeningens kontor senest 8 dage før generalforsamlingen.

Stk. 2. Ethvert medlem har ret til at få et angivet emne behandlet af generalforsamlingen. Forslag, der ønskes optaget på dagsordenen, må være indsendt til bestyrelsen senest 2 uger før generalforsamlingen. Forslag skal gøres tilgængelige for alle boligforeningens lejere senest 1 uge før generalforsamlingen.

Stk. 3. Stemmeret har kun boligforeningens boliglejere og disses myndige husstandsmedlemmer. Hver husstand har 2 stemmer uanset husstandens størrelse.

§ 12

Beslutning træffes af de tilstedeværende stemmeberettigede ved almindeligt stemmeflertal. Når 1/3 af de tilstedeværende stemmeberettigede forlanger det, skal afstemningen være skriftlig. Forslag om ændring af vedtægterne eller opløsning af boligforeningen kan kun vedtages, hvis halvdelen af de stemmeberettigede er mødt, og 2/3 af de afgivne stemmer er for forslaget. Er mindre end halvdelen mødt, men mindst 2/3 af de afgivne stemmer er for forslaget, afholdes nyt generalforsamling inden 2 uger. På denne kan forslaget - uanset antallet af fremmødte stemmeberettigede- vedtages, hvis 2/3 af de afgivne stemmer er for forslaget.

Stk. 2. I en protokol optages et kort referat af forhandlingerne. Referatet underskrives af boligforeningens formand og generalforsamlingens dirigent. En udskrift af protokollen skal gøres tilgængelig for boligforeningens lejere senest 6 uger efter generalforsamlingens afholdelse.

**Bestyrelsen**

§ 13

Bestyrelsen består af 5 medlemmer inklusive formanden. Generalforsamlingen vælger 5 medlemmer inklusive formanden blandt boligforeningens boliglejere og disses myndige husstandsmedlemmer. Samtidig med valg af medlemmer vælges 2 suppleanter for ét år ad gangen.

Stk. 2. Medlemmer af kommunalbestyrelsen i den tilsynsførende kommune kan kun være medlem af bestyrelsen, hvis generalforsamlingen har truffet beslutning om, at kommunalbestyrelsen kan udpege et eller flere medlemmer af foreningens bestyrelse.

Stk. 3. Medlem af bestyrelsen kan ikke være:

1. Borgmesteren i den tilsynsførende kommune.
2. Formanden for det udvalg, hvortil tilsynet med almene boligorganisationer i kommunen er henlagt.
3. Ansatte i den del af den kommunale forvaltning, der udøver tilsynet med de almene boligorganisationer i kommunen.

Stk. 4. Hvert andet år afgår formanden. Af bestyrelsens øvrige medlemmer afgår halvdelen hvert år. Suppleanter vælges for ét år ad gangen. Afgangsordenen bestemmes for samtidig valgte medlemmer ved lodtrækning og ellers ved den rækkefølge, medlemmerne er valgt. Genvalg kan finde sted. Et bestyrelsesmedlem kan til enhver tid afsættes af den, der har valgt eller udpeget den pågældende. For eventuelt kommunalbestyrelsesudpegede medlemmer finder reglerne i lov om kommunernes styrelse anvendelse.

Stk. 5. Afgår et bestyrelsesmedlem valgt af generalforsamlingen, indtræder en af de valgte suppleanter. Findes der ingen suppleanter, indkalder bestyrelsen til ekstraordinær generalforsamling til valg af bestyrelsesmedlem og suppleanter.

Stk. 6. Bestyrelsen konstituerer en næstformand.

Stk. 7. Ved en forretningsorden træffer bestyrelsen nærmere bestemmelser om udførelsen af sit hverv.

§ 14

Bestyrelsen har den overordnede ledelse af boligforeningen og dens afdelinger. Bestyrelsen er ansvarlig for driften, herunder for at udlejning, budgetlægning, regnskabsaflæggelse, lejefastsættelse og den daglige administration sker i overensstemmelse med de gældende regler. Bestyrelsen er desuden ansvarlig for styringsdialogen med kommunalbestyrelsen.

Stk. 2. Hvert år godkender bestyrelsen årsregnskaber for boligforeningen og for dens enkelte afdelinger efter forudgående godkendelse af afdelingsbestyrelsen og eventuelt afdelingsmødet, jf. § 16, stk. 3. Herudover foretager bestyrelsen inden regnskabsårets udløb den endelige godkendelse af afdelingernes budgetter for det følgende regnskabsår efter forudgående godkendelse på de ordinære afdelingsmøder, jf. § 16, stk. 3. Endelig vedtager bestyrelsen hvert år inden regnskabsårets udløb budget for boligforeningen.

Stk. 3. Som leder af den daglige drift kan bestyrelsen ansætte en forretningsfører. Det bestemmes i forretningsordenen, hvorvidt nødvendig medhjælp for forretningsføreren kan antages af denne eller skal ansættes af bestyrelsen. Dog foretages ansættelse af souschef af bestyrelsen.

Stk. 4. Boligforeningen og dens enkelte afdelinger forpligtes ved underskrift enten af den samlede bestyrelse eller af to bestyrelsesmedlemmer, hvoraf den ene skal være bestyrelsens formand eller næstformand, i forening med forretningsføreren. Boligforeningens bestyrelse kan meddele en forretningsfører, herunder en almen administrationsorganisation fuldmagt til at forpligte boligforeningen og de enkelte afdelinger.

§ 15

Bestyrelsesmøde indkaldes af formanden eller, i dennes fravær, af næstformanden, når der skønnes at være behov herfor, samt når 2 medlemmer af bestyrelsen anmoder herom. Ud over bestyrelsesmedlemmerne har tillige forretningsføreren adgang til bestyrelsens møder, dog uden stemmeret. Dagsordenen opdeles i en åben del og en lukket del. Den lukkede del omfatter normalt personalespørgsmål, køb og salg af ejendom, samt andre kontraktlige forhold, som ikke umiddelbart kan offentliggøres. Dagsorden for bestyrelsesmødets åbne del skal gøres tilgængelig for organisationens lejere samtidig med, at mødeindkaldelse finder sted.

Stk. 2. Bestyrelsen er beslutningsdygtig, når formanden eller næstformanden og yderligere mindst 2 medlemmer er til stede.

Stk. 3. Beslutning træffes af de tilstedeværende bestyrelsesmedlemmer ved almindeligt stemmeflertal. Står stemmerne lige, gør formandens eller, i dennes fravær, næstformandens stemme udslaget.

Stk. 4. Der laves et kort referat af forhandlingerne. Referatet opdeles i en åben del og en lukket del. Referatet underskrives af formanden eller i dennes fravær næstformanden. Referatet fra mødets åbne dagsorden, jfr. stk. 1, 3. punktum gøres tilgængelig for boligforeningens lejere senest 4 uger efter mødets afholdelse.

Stk. 5. Bestyrelsen træffer i en forretningsorden nærmere beslutning om bestyrelsens arbejde og møder, herunder om dagsorden, eventuelle andre deltagere, og om referater.

**Kapitel 4**

**Afdelingernes ledelse**

§ 16

Hvert år afholdes inden 3 måneder før næste regnskabsårs begyndelse ordinært, obligatorisk afdelingsmøde i hver afdeling. I en ny afdeling afholdes afdelingsmøde første gang inden 6 måneder, efter indflytning har fundet sted. Dagsordenen for afdelingsmødet skal, jf. dog stk. 3, omfatte følgende punkter:

1. Valg af dirigent.
2. Fremlæggelse af beretning for perioden siden sidste møde.
3. Godkendelse af afdelingens driftsbudget for det kommende år.
4. Behandling af eventuelt indkomne forslag.
5. Valg af medlemmer af afdelingsbestyrelsen og suppleanter.
6. Eventuelt.

Stk. 2. Fremsætter mindst 25 % af afdelingsmødets stemmeberettigede deltagere krav herom, skal godkendelse af afdelingens driftsbudget ske ved urafstemning blandt afdelingens lejere efter reglerne i § 18, stk. 4.

Stk. 3. Afdelingsmødet kan beslutte, at årsregnskab skal forelægges afdelingsmødet til godkendelse. Er dette tilfældet, skal der inden 5 måneder efter regnskabsårets slutning afholdes yderligere et ordinært afdelingsmøde i den pågældende afdeling (regnskabsmødet). Afdelingsmødet træffer i sådanne tilfælde tillige beslutning om, på hvilket af de to ordinære afdelingsmøder valg af afdelingsbestyrelse skal finde sted (valgmødet). Afholdes der to ordinære afdelingsmøder, sker fremlæggelse af årsberetning på regnskabsmødet.

Stk. 4. Afdelingsmødet træffer beslutning om afdelingsbestyrelsens størrelse. Afdelingsbestyrelsen skal bestå af et ulige antal medlemmer. Valgbare som medlemmer til afdelingsbestyrelsen er boliglejere i afdelingen og disses myndige husstandsmedlemmer.

Stk. 5. Det afdelingsmøde, hvor der vælges bestyrelsesmedlemmer, beslutter, om afdelingsmødet eller afdelingsbestyrelsen vælger formand for afdelingsbestyrelsen.

Stk. 6. Ekstraordinært afdelingsmøde afholdes, når afdelingsbestyrelsen finder anledning til det, eller når mindst 25 pct. af husstandene i afdelingen ønsker et angivet emne behandlet, eller når der på et tidligere tidspunkt er truffet beslutning herom, eller når boligforeningens bestyrelse anmoder afdelingsbestyrelsen herom. Indkaldelse til ekstraordinært afdelingsmøde skal ske med mindst 2 ugers varsel. Indkaldelsen skal angive tid og sted for afdelingsmødet samt dagsorden. Efterkommer afdelingsbestyrelsen ikke inden 2 uger en anmodning om indkaldelse til ekstraordinært afdelingsmøde, foretages indkaldelsen af boligforeningens bestyrelse. Når ekstraordinært afdelingsmøde har været afholdt, kan nyt ekstraordinært afdelingsmøde om samme emne først finde sted efter afholdelse af ordinært, obligatorisk afdelingsmøde.

Stk. 7. Tager lejerne i en ny afdeling ikke inden 6 måneder efter indflytningen - om nødvendig efter opfordring fra boligforeningen - initiativ til indkaldelse af et afdelingsmøde, påhviler det boligforeningens bestyrelse at indkalde til det første afdelingsmøde. De følgende afdelingsmøder indkaldes af afdelingens bestyrelse.

Stk. 8. Indkaldelsen skal ske med mindst 4 ugers varsel ved brev til samtlige husstande i afdelingen. Indkaldelsen skal angive tid og sted for afdelingsmødet samt dagsorden.

§ 17

Budget for det kommende år for vedkommende afdeling udsendes til samtlige husstande i afdelingen senest en uge forud for det ordinære, obligatoriske afdelingsmøde. Afholdes der ikke regnskabsmøde, jf. § 16, stk. 3, udsendes endvidere det sidst godkendte årsregnskab.

Stk. 2. Har afdelingsmødet besluttet, jf. § 16, stk. 3, at afdelingens regnskab skal forelægges afdelingsmødet til godkendelse, udsendes regnskabet for vedkommende afdeling til samtlige husstande i afdelingen senest en uge forud for det ordinære afdelingsmøde, hvor regnskabet skal godkendes.

Stk. 3. Er der udarbejdet skriftlig årsberetning, skal denne ligeledes udsendes til samtlige husstande i afdelingen senest en uge forud for afdelingsmødet.

§ 18

Adgang til afdelingsmødet og stemmeret på dette har afdelingens boliglejere og disses myndige husstandsmedlemmer. Hver husstand har 2 stemmer uanset husstandens størrelse. Adgang har tillige - men uden stemmeret - boligforeningens ledelse og repræsentanter for denne. Afdelingsmødet kan beslutte, at andre kan deltage i mødet, ligeledes uden stemmeret.

Stk. 2. Boligforeningens ledelse kan beslutte, at andre deltager i mødet med taleret, men uden stemmeret.

Stk. 3. Enhver, der ifølge stk. 1, har adgang til afdelingsmødet, har ret til at få et angivet emne behandlet på mødet og til at tage ordet. Forslag, der ønskes behandlet på det ordinære afdelingsmøde, skal være afdelingsbestyrelsen i hænde senest 2 uger før mødet. Forslag bekendtgøres for afdelingens lejere senest en uge før mødet.

Stk. 4. Beslutninger træffes af de tilstedeværende stemmeberettigede ved almindeligt stemmeflertal. Afdelingsmødet kan beslutte, at den endelige afgørelse af emner, der er til behandling på afdelingsmødet, skal træffes ved efterfølgende urafstemning blandt afdelingens lejere, hvor hver husstand ligeledes har 2 stemmer uanset størrelse. Når et forslag har været undergivet urafstemning, kan ny urafstemning om samme forslag først finde sted efter afholdelse af ordinært, obligatorisk afdelingsmøde.

Stk. 5. Der laves et kort referat af forhandlingerne. Referatet underskrives af formanden eller i dennes fravær næstformanden. Referatet skal gøres tilgængelig for afdelingens lejere senest 4 uger efter mødets afholdelse.

§ 19

Afdelingsmødet træffer beslutning om afdelingsbestyrelsens størrelse. Afdelingsbestyrelsen skal bestå af et ulige antal medlemmer. Valgbare til afdelingsbestyrelsen er boliglejere og disses myndige husstandsmedlemmer.

Stk. 2. For så vidt angår afdelingsbestyrelsens funktionsperiode, finder reglerne i § 14, stk. 3, tilsvarende anvendelse.

§ 20

Er der i en afdeling ikke valgt afdelingsbestyrelse, eller har en afdelingsbestyrelse nedlagt sit hverv, uden at ny afdelingsbestyrelse er valgt, varetager boligforeningens bestyrelse de funktioner, der er henlagt til afdelingsbestyrelsen.

Stk. 2. Afdelingen afholder rimelige udgifter i forbindelse med afdelingsbestyrelsens arbejde. Hvervet som medlem af afdelingsbestyrelsen er ulønnet.

Stk. 3. I begrænset omfang kan der ydes medlemmer af afdelingsbestyrelser kompensation for dokumenteret tabt arbejdsfortjeneste for deltagelse i nødvendige aktiviteter, der skal gennemføres af hensyn til arbejdet i afdelingsbestyrelsen.

§ 21

Afdelingsbestyrelsen godkender driftsbudget og årsregnskab for afdelingen.

Stk. 2. Afdelingsbestyrelsen forelægger driftsbudget for afdelingsmødet til godkendelse.

Stk. 3. Afdelingsbestyrelsen forelægger de overordnede rammer for iværksættelse af arbejder og aktiviteter i afdelingen for afdelingsmødet til godkendelse, forinden disse iværksættes. Afdelingsmødet kan herunder træffe beslutning om iværksættelse af forebyggende arbejder rettet mod boligområdet og de enkelte beboere med henblik på at styrke det sociale liv og netværk i boligområdet, såfremt afdelingsmødet samtidig tiltræder den nødvendige lejeforhøjelse. Afdelingsmødet kan endvidere træffe beslutning om beboernes ret til at udføre forbedringer m.v. af boligerne ud over den fastsatte positivliste i lov om almene boliger m.v.

Stk. 4. Medfører et arbejde eller en aktivitet en lejeforhøjelse, der overstiger 15 pct. af den gældende årsleje, skal godkendelse ske ved urafstemning blandt afdelingens lejere, hvis mindst 25 pct. af afdelingsmødets stemmeberettigede deltagere fremsætter krav herom.

Stk. 5. Udførelsen af kollektive anlæg, som bliver fælles for flere afdelinger, kan gennemføres efter forudgående godkendelse på afdelingsmøder i de respektive afdelinger.

Stk. 6. Afdelingsmødet fastsætter en husorden for afdelingen.

Stk. 7. Afdelingsmødet træffer beslutning om, hvilken vedligeholdelsesordning, der skal gælde i de enkelte afdelinger.

Stk. 8. Afdelingsmødet kan beslutte at uddelegere afdelingsbestyrelsens og afdelingsmødets kompetence på en række områder til en eller flere beboergrupper.

Stk. 9. Afdelingsbestyrelsen påser, at der er god orden i afdelingen. Eventuel påtale sker til boligforeningens ledelse.

Stk. 10. Afdelingsbestyrelsen skal orienteres om ledelsens ansættelse og afskedigelse af ejendomsfunktionærer.

Stk. 11. Afdelingsbestyrelsen kan beslutte, at den endelige afgørelse af spørgsmål, der henhører under afdelingsbestyrelsen, skal træffes ved urafstemning blandt afdelingens lejere efter reglerne i § 18, stk. 4.

Stk. 12. Boligforeningens ledelse skal yde afdelingsbestyrelsen nødvendig bistand i forbindelse med udøvelsen af dennes funktioner.

**Kapitel 5**

**Valg af revisor**

§ 22

Boligforeningens og dens afdelingers regnskaber revideres af en statsautoriseret/ registreret revisor, der vælges på generalforsamlingen. Revisor afgår hvert år, medmindre vedkommende genvælges.

**Kapitel 6**

**Årsregnskab**

§ 23

Regnskabsåret for boligforeningen og dens afdelinger er kalenderåret.

Stk. 2. Årsregnskabet består af særskilte regnskaber for boligforeningen og dens enkelte afdelinger.

Stk. 3. Boligforeningens ledelse indbringer eventuelle tvistigheder mellem ledelsen og afdelingsbestyrelsen eller afdelingsmødet om budget og årsregnskab for kommunalbestyrelsen, som træffer den endelige administrative afgørelse.

§ 24

Hvis der er ansat forretningsfører, forelægger denne udkast til årsregnskabet for bestyrelsen.

Stk. 2. Det godkendte regnskab underskrives af bestyrelsen og påtegnes af revisor. Hvis der er ansat en forretningsfører eller direktør, underskriver denne også regnskabet.

§ 25

Det godkendte årsregnskab skal sammen med bestyrelsens årsberetning, revisors beretning og udskrift af revisionsprotokol indsendes til kommunalbestyrelsen, jf. § 1, stk. 2, til gennemgang senest 5 måneder efter regnskabsårets afslutning. Regnskabsmaterialet skal ligeledes indsendes til Landsbyggefonden.

**Kapitel 7**

**Likvidation m.v.**

§ 26

Likvidation af boligforeningen eller dens afdelinger finder sted efter de regler, der er fastsat herom for almene boligorganisationer. Disse vedtægter suppleres med reglerne i lov om almene boliger m.v. og de bestemmelser, der er fastsat i medfør heraf.

Vedtaget på boligforeningens generalforsamling den 23. november2011.12.28

 Formand: Jørn Schmidt

 Bestyrelse: Poul Muhlig

 Anni Christensen

 Susanne Rubow

 Willy Lund

Godkendt af Frederikshavn kommune den 21. december 2011

Lars Møller

borgmester